LV Eiropas Savienības Oficiālais Vēstnesis C 166/14

Paziņojums par antidempinga procedūras uzsākšanu attiecībā uz dažu tādu Ķīnas Tautas Republikas un Vjetnamas izcelsmes apavu importu, kuriem ir ādas virsa

(2005/C 166/06)

Saskaņā ar 5. pantu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (1), kurā jaunākie grozījumi izdarīti ar Regulu (EK) Nr. 461/2004 (2), Komisija ir saņēmusi sūdzību, kurā apgalvots, ka daži tādi apavi, kuru izcelsme ir Ķīnas Tautas Republikā un Vjetnamā (“attiecīgajās valstīs”) un kuriem ir ādas virsa, tiek pārdoti par dempinga cenām, tādējādi radot materiālu kaitējumu Kopienas ražošanas nozarei.

1. Sūdzība

Kopienu Apavu ražošanas nozares savienība (CEC) (“sūdzības iesniedzējs”) ražotāju vārdā, kas reprezentē lielāko daļu, šajā gadījumā vairāk nekā 40 %, Kopienas dažu tādu veidu apavu produkcijas, kuriem ir ādas virsa, 2005. gada 30. maijā iesniedza sūdzību.

2. Ražojums

Ražojums, par kuru tiek apgalvots, ka to pārdod par dempinga cenām, ir Ķīnas Tautas Republikas un Vjetnamas izcelsmes apavi ar ādas vai mākslīgās ādas virsu, izņemot apavus, kas paredzēti sporta nodarbībām un kam ir paredzētas vai arī ir tapas, kniedes, aiztures, skavas, siksniņas vai tamlīdzīgas detaļas, slidzābaki, zābaki slaloma un distanču slēpošanai, snovborda zābaki, apavi cīņas sporta veidiem, boksa apavi, riteņbraukšanas apavi, čības un citi telpās valkājami apavi, un apavi ar pastiprinājumu purngalā, kurus parasti deklarē atbilstīgi šādiem KN kodiem: 6403 20 00, ex 6403 30 00, ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 11, ex 6403 59 31, ex 6403 59 35, ex 6403 59 39, ex 6403 59 91, ex 6403 59 95, ex 6403 59 99, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 91, ex 6403 99 93, ex 6403 99 96, ex 6403 99 98 un ex 6405 10 00. Šie KN kodi ir sniegti vienīgi informācijai.

3. Apgalvojums par dempingu

Ņemot vērā pamatregulas 2. panta 7. punktu, sūdzības iesniedzējs attiecībā uz Ķīnas Tautas Republiku un Vjetnamu noteica normālo vērtību, pamatojoties uz tirgus ekonomikas valstī esošo cenu, kas minēta paziņojuma 5.1. punkta d) apakšpunktā. Apgalvojums par dempingu pamatots ar šādi aprēķinātas normālās vērtības salīdzinājumu ar eksporta cenām, attiecīgo ražojumu pārdodot eksportam uz Kopienu.

Uz šā pamata abām attiecīgajām valstīm ir aprēķināta ievērojama dempinga starpība.

4. Apgalvojums par zaudējumiem

Sūdzības iesniedzējs ir iesniedzis pierādījumus par to, ka attiecīgā ražojuma imports no Ķīnas Tautas Republikas un Vjetnamas ir kopumā pieaudzis absolūtos skaitļos un tirgus daļas izteiksmē.

Tiek apgalvots, ka attiecīgā importētā ražojuma apjomiem un cenām cita starpā ir negatīva ietekme uz esošo tirgus daļu, pārdotajiem apjomiem un Kopienas ražošanas nozares cenu līmeni, kas būtiski negatīvi ietekmē Kopienas ražošanas nozares vispārējo darbību, finanšu stāvokli un nodarbinātības līmeni.

5. Procedūra

Komisija pēc apspriešanās ar padomdevēju komiteju ir konstatējusi, ka sūdzību iesniegusi Kopienas ražošanas nozare vai tas veikts Kopienas ražošanas nozares vārdā un ka ir pietiekami pierādījumi, lai pamatotu procedūras uzsākšanu, ar šo saskaņā ar pamatregulas 5. pantu uzsāk izmeklēšanu.

5.1. Dempinga un kaitējuma noteikšanas procedūra

Izmeklēšanā tiks noskaidrots, vai Ķīnas Tautas Republikas un Vjetnamas izcelsmes attiecīgais ražojums tiek pārdots par dempinga cenām un vai šis dempings ir radījis kaitējumu.

(a) Pārbaude izlases veidā

Ņemot vērā šajā procedūrā iesaistīto personu acīmredzami lielo skaitu, Komisija saskaņā ar pamatregulas 17. pantu var nolemt piemērot pārbaudi izlases veidā.

(i) Ķīnas Tautas Republikas un Vjetnamas eksportētāju/ražotāju pārbaude izlases veidā

Lai Komisija varētu izlemt, vai jāveic pārbaudi izlases veidā, un vajadzības gadījumā izraudzīties, visi eksportētāji/ražotāji vai to pārstāvji ar šo tiek aicināti šā paziņojuma 6. punkta b) apakšpunkta i) daļā noteiktajā termiņā un 7. punktā norādītajā veidā informēt par sevi, sazinoties ar Komisiju, un sniegt šādu informāciju par uzņēmumu vai uzņēmumiem:

— nosaukums, adrese, e-pasta adrese, tālrunis un faksa un/vai teleksa numurs, un kontaktpersona,

— attiecīgā ražojuma apgrozījums vietējā valūtā un apjoms pāros, to laikposmā no 2004. gada 1. aprīļa līdz 2005. gada 31. martam eksportējot vai pārdodot eksportam uz Kopienu,

— attiecīgā ražojuma apgrozījums vietējā valūtā un apjoms tonnās, to laikposmā no 2004. gada 1. aprīļa līdz 2005. gada 31. martam pārdodot vietējā tirgū,

— vai uzņēmums plāno pieprasīt, lai tam piemēro individuālo [dempinga] starpību (3) (vienīgi ražotāji eksportētāji var pieprasīt individuālo [dempinga] starpību),

— precīzs uzņēmējsabiedrības darbības apraksts saistībā ar attiecīgā izstrādājuma ražošanu,

— visu tādu saistīto uzņēmējsabiedrību (4) nosaukums un precīzs darbības apraksts, kas iesaistītas attiecīgā ražojuma ražošanā un/vai pārdošanā (eksportam un/vai vietējā tirgū),

— jebkura cita būtiska informācija, kas Komisijai palīdzētu izraudzīties izlasi,

— uzņēmums, sniedzot iepriekš minēto informāciju, piekrīt iespējamai iekļaušanai izlasē. Ja uzņēmums tiek izraudzīts kā izlases daļa, tas nozīmē, ka tam būs jāatbild uz anketas jautājumiem un jāpiekrīt uzņēmuma sniegto atbilžu pārbaudei klātienē. Ja uzņēmums norāda, ka nepiekrīt tā iespējamai iekļaušanai izlasē, jāuzskata, ka uzņēmums nav vēlējies sadarboties izmeklēšanā. Nesadarbošanās sekas ir izklāstītas 8. punktā.

Lai iegūtu informāciju, ko Komisija uzskata par vajadzīgu, izraugoties eksportētāju/ražotāju izlasi, tā papildus sazināsies ar eksportētājvalstu iestādēm un ikvienu zināmo eksportētāju/ražotāju savienību.

(ii) Kopienas ražotāju izlase

Ņemot vērā to, ka daudz Kopienas ražotāju atbalstījuši sūdzību, Komisija plāno izmeklēt Kopienas ražošanas nozarei nodarīto kaitējumu, piemērojot pārbaudi izlases veidā.

Izlases izraudzīšanas pamatā būs Kopienas ražošanas nozares lielākais reprezentatīvais ražošanas un pārdošanas apjoms, ko noteiktajā termiņā var pienācīgi izmeklēt.

Lai iegūtu informāciju, ko Komisija uzskata par vajadzīgu, izraugoties Kopienas ražotāju izlasi, tā papildus sazināsies ar Kopienas ražotāju savienībām un/vai individuālajiem ražotājiem.

(iii) Galīgās izlases izraudzīšanās

Visām ieinteresētajām personām, kas vēlas iesniegt svarīgu informāciju saistībā ar izlases izraudzīšanos, tas jāveic 6. punkta b) apakšpunkta ii) daļā noteiktajā termiņā.

Pēc apspriešanās ar attiecīgajām personām, kuras izteikušas vēlmi, lai tās iekļautu izlasē, Komisija plāno izraudzīties galīgo izlasi.

Izlasē iekļautajiem uzņēmumiem jāatbild uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā un jāsadarbojas šajā izmeklēšanā.

Ja sadarbība ir nepietiekama, Komisija saskaņā ar pamatregulas 17. panta 4. punktu un 18. pantu, ņemot vērā tās rīcībā esošos faktus, pamato atzinumus. Kā paskaidrots šā paziņojuma 8. punktā, atzinums, kas pamatots ar zināmajiem faktiem, attiecīgajai personai var būt mazāk labvēlīgs.

(b) Anketas

Lai iegūtu informāciju, ko Komisija uzskata par vajadzīgu izmeklēšanai, tā nosūtīs anketas Kopienas ražošanas nozarei un ikvienai ražotāju savienībai Kopienā, izlasē iekļautajiem eksportētājiem/ražotājiem Ķīnas Tautas Republikā un Vjetnamā, ikvienai eksportētāju/ražotāju savienībai, importētājiem, ikvienai sūdzībā minētai importētāju savienībai, kā arī attiecīgo eksportētājvalstu iestādēm.

Ķīnas Tautas Republikas un Vjetnamas eksportētājiem/ražotājiem, kuri pieprasa individuālu [dempinga] starpību, lai piemērotu pamatregulas 17. panta 3. punktu un 9. panta 6. punktu, šā paziņojuma 6. punkta a) apakšpunkta ii) daļā noteiktajā termiņā jāiesniedz aizpildīta anketa. Tāpēc tiem šā paziņojuma 6. punkta a) apakšpunkta i) daļā noteiktajā termiņā jāpieprasa anketas. Tomēr šīm personām jāzina, ka gadījumā, ja veic eksportētāju/ražotāju atlasi, Komisija tomēr var pieņemt lēmumu šīm personām neaprēķināt individuālo [dempinga] starpību, ja eksportētāju/ražotāju skaits ir tik liels, ka atsevišķa izskatīšana būtu pārmērīgi apgrūtinoša un neļautu laikus pabeigt izmeklēšanu.

(c) Informācijas vākšana un uzklausīšana

Ar šo visas ieinteresētās personas tiek aicinātas darīt zināmus viedokļus, iesniegt informāciju, kas nav iekļauta anketās, kā arī sniegt pierādījumus, ar kuriem tā pamatota. Šai informācijai un pierādījumiem, ar kuriem tā pamatota, jābūt pieejamiem Komisijā šā paziņojuma 6. punkta a) apakšpunkta ii) daļā noteiktajā termiņā.

Turklāt Komisija var uzklausīt ieinteresētās personas, ja tās ir iesniegušas pieprasījumu, kurā norādīts, ka ir īpaši iemesli, kādēļ tās jāklausa. Šis pieprasījums jāiesniedz 6. punkta a) apakšpunkta ii) daļā noteiktajā termiņā.

(d) Tirgus ekonomikas valsts izraudzīšanās

Normālas vērtības noteikšanas nolūkā attiecībā uz Ķīnas Tautas Republiku un Vjetnamu saskaņā ar pamatregulas 2. panta 7. punkta a) apakšpunktu ir paredzēts izvēlēties Brazīliju kā piemērotu valsti, kurā ir tirgus ekonomika. Ar šo ieinteresētās personas tiek aicinātas 6. punkta c) apakšpunktā noteiktajā termiņā izteikt savus apsvērumus par šīs izvēles atbilstību.

(e) Tirgus ekonomikas statuss

Attiecībā uz tiem eksportētājiem/ražotājiem Ķīnas Tautas Republikā un Vjetnamā, kuri apgalvo un sniedz pietiekamus pierādījumus tam, ka viņi darbojas tirgus ekonomikas apstākļos, t.i., ka tie atbilst pamatregulas 2. panta 7. punkta c) apakšpunktā noteiktajiem kritērijiem, normālo vērtību noteiks saskaņā ar pamatregulas 2. panta 7. punkta b) apakšpunktu. Ražotājiem, kuri plāno iesniegt pienācīgi pamatotus pieprasījumus, tas jāveic, ievērojot īpašo termiņu, kas noteikts 6. punkta d) apakšpunktā. Komisija nosūtīs pieprasījuma veidlapas visiem sūdzībā minētajiem ražotājiem Ķīnas Tautas Republikā un Vjetnamā un ikvienai sūdzībā minētajai eksportētāju/ražotāju savienībai, kā arī iestādēm Ķīnas Tautas Republikā un Vjetnamā.

5.2. Kopienas interešu novērtēšanas procedūra

Saskaņā ar pamatregulas 21. pantu, ja apstiprinās apgalvojumi par dempingu un tā radīto kaitējumu, tiks pieņemts lēmums par to, vai antidempinga pasākumu ieviešana nav pretrunā Kopienas interesēm. Šajā nolūkā Kopienas ražošanas nozare, importētāji, to pārstāvības savienības, reprezentatīvie lietotāji un reprezentatīvo patērētāju organizācijas šā paziņojuma 6. punkta a) apakšpunkta ii) daļā noteiktajā termiņā var informēt par sevi un iesniegt Komisijai informāciju ar nosacījumu, ka tie pierāda savas darbības objektīvu saistību ar attiecīgo ražojumu. Personas, kas ir rīkojušās saskaņā ar iepriekšējo teikumu, šā paziņojuma 6. punkta a) apakšpunkta iii) daļā noteiktajā termiņā var pieprasīt uzklausīšanu, norādot konkrētos iemeslus, kādēļ tās jāuzklausa. Jānorāda, ka jebkura informācija, kas iesniegta saskaņā ar 21. pantu, tiks ņemta vērā vienīgi, ja tā iesniedzot tiks pamatota ar faktiem.

6. Termiņi

(a) Vispārējie termiņi

(i) Termiņi, kas noteikti personām anketu vai citu iesnieguma veidlapu pieprasīšanai

Visām ieinteresētajām personām jāpieprasa anketa vai citas iesnieguma veidlapas iespējami drīz, bet ne vēlāk kā 10 dienas pēc šā paziņojuma publicēšanas Eiropas Savienības Oficiālajā Vēstnesī.

(ii) Termiņi, kas noteikti, lai personas varētu informēt par sevi, iesniegt aizpildītas anketas un citu informāciju

Lai izmeklēšanā ņemtu vērā sniegto informāciju, visām ieinteresētajām personām, sazinoties ar Komisiju, 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāinformē par sevi, jādara zināms savs viedoklis un jāiesniedz aizpildītas anketas vai jebkura cita informācija. Jāpievērš uzmanība faktam, ka pamatregulā noteikto procesuālo tiesību īstenošana lielākajā daļā gadījumu ir atkarīga no tā, vai ieinteresētā persona paziņo par sevi iepriekš minētajā laikposmā.

Izlasē iekļautajiem uzņēmumiem jāiesniedz aizpildītas anketas šā paziņojuma 6. punkta b) apakšpunkta iii) daļā noteiktajā termiņā.

(iii) Uzklausīšana

Visas ieinteresētās personas tajā pašā 40 dienu termiņā var arī pieteikties uzklausīšanai.

(b) Īpašs termiņš attiecībā uz izlasi

(i) Informācijai, kas norādīta šā paziņojuma 5.1. punkta a) apakšpunkta i) daļā, 5.1. punkta a) apakšpunkta ii) daļā, jābūt pieejamai Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja Komisija paredz apspriesties ar attiecīgajām personām, kuras 21 dienas laikā pēc šā paziņojuma publicēšanas Eiropas Savienības Oficiālajā Vēstnesī izteikušas vēlmi, lai tās iekļautu galīgajā izlasē.

(ii) Visa cita informācija, kas attiecas uz izlases izraudzīšanos, kā norādīts 5.1. punkta a) apakšpunkta iii) daļā, jāiesniedz Komisijai 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

(iii) Aizpildītām anketām, ko aizpildījušas izraudzītās personas, jābūt pieejamām Komisijā 30 dienu laikā no dienas, kad paziņota to iekļaušana izlasē.

(c) Īpašs termiņš, lai izraudzītos valsti, kurā ir tirgus ekonomika

Personas, kas piedalās izmeklēšanā nolūkā noteikt normālo vērtību attiecībā uz Ķīnas Tautas Republiku un Vjetnamu, var paust apsvērumus par Brazīlijas atbilstību, kura, kā minēts paziņojuma 5.1. punkta d) apakšpunktā, kura ir paredzēta kā tirgus ekonomikas valsts normālās vērtības noteikšanai attiecībā pret Ķīnas Tautas Republiku un Vjetnamu. Šiem apsvērumiem jābūt pieejamiem Komisijā 10 dienu laikā pēc šā paziņojuma publicēšanas Eiropas Savienības Oficiālajā Vēstnesī.

(d) Īpašs termiņš tirgus ekonomikas statusa un/vai atsevišķa režīma pieprasījumu iesniegšanai

Pienācīgi pamatoti pieprasījumi par tirgus ekonomikas statusu (kā minēts šā paziņojuma 5.1. punkta e) apakšpunktā) un/vai par atsevišķu režīmu saskaņā ar pamatregulas 9. panta 5. punktu jāiesniedz Komisijai 15 dienu laikā no šā paziņojuma publicēšanas Eiropas Savienības Oficiālajā Vēstnesī.

7. Rakstiski dokumenti, aizpildītas anketas un sarakste

Visiem ieinteresēto personu dokumentiem un pieprasījumiem jābūt rakstveidā (tie nedrīkst būt elektroniskā formātā, ja vien nav norādīts citādi), un jānorāda ieinteresētās personas nosaukums, adrese, e — pasta adrese, tālrunis, faksa un/vai teleksa numurs. Visiem rakstiski iesniegtajiem dokumentiem, tostarp šajā paziņojumā pieprasītajai informācijai, aizpildītajām anketām un sarakstei, ko ieinteresētās personas veic konfidenciāli, jābūt ar norādi “Ierobežotai lietošanai” (5), un saskaņā ar pamatregulas 19. panta 2. punktu šiem dokumentiem jāpievieno nekonfidenciāla versija ar norādi “Izskatīšanai, ko veic ieinteresētās personas”.

Adrese sarakstei ar Komisiju:

European Commission Directorate General for Trade Directorate B Office: J-79 5/16 B-1049 Brussels Fakss: (32-2) 295 65 05

8. Nevēlēšanās sadarboties

Gadījumos, kad kāda ieinteresētā persona atsaka piekļuvi vajadzīgajai informācijai vai nesniedz to noteiktajā termiņā, vai arī būtiski kavē izmeklēšanu, saskaņā ar pamatregulas 18. pantu var sagatavot pagaidu vai galīgu pozitīvu vai negatīvu atzinumu, ņemot vērā pieejamos faktus.

Ja konstatē, ka kāda no ieinteresētajām personām ir sniegusi nepatiesu vai maldinošu informāciju, tad to neņem vērā un izmanto pieejamos faktus. Ja kāda ieinteresētā persona nevēlas nesadarboties vai sadarbojas tikai daļēji un līdz ar to atzinumi saskaņā ar pamatregulas 18. pantu pamatoti ar pieejamajiem faktiem, šai personai rezultāts var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Atbilstoši pamatregulas 6. panta 9. punktam šo izmeklēšanu pabeigs 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī. Saskaņā ar pamatregulas 7. panta 1. punktu pagaidu pasākumus var noteikt ne vēlāk kā 9 mēnešu laikā pēc šā paziņojuma publicēšanas Eiropas Savienības Oficiālajā Vēstnesī.

(1) OV L 56, 6.3.1996., 1. lpp.

(2) OV L 77, 13.3.2004., 12. lpp.

(3) Individuālo [dempinga] starpību var pieprasīt uzņēmumi, kas saskaņā ar pamatregulas 17. panta 3. punktu nav iekļauti atlasē, saskaņā ar pamatregulas 9. panta 5. punktu attiecībā uz attiecīgu režīmu ir saistīti ar valstīm, kurās nav tirgus ekonomikas vai kuru ekonomika ir pārejas posmā, un kas saskaņā ar pamatregulas 2. panta 7. punkta b) apakšpunktu pieprasa tirgus ekonomikas statusu. Jāievēro, ka atsevišķs režīms jāpieprasa saskaņā ar pamatregulas 9. panta 5. punktu, un, pieprasot tirgus ekonomikas statusu, jāpiemēro pamatregulas 2. panta 7. punkta b) apakšpunkts.

(4) Lai noskaidrotu jēdzienu “saistītās uzņēmējsabiedrības”, skatīt 143. pantu Komisijas Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (OV L 253, 11.10.1993., 1. lpp.).

(5) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstoši 4 pantam Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par GATT 1994 VI panta īstenošanu (Antidempinga Nolīgums).